Bokke nou tweede beste span ter wêreldHarde werk en vasberadenheid het tot die Bokke se suksesverhaal gelei. Foto: (Takumi Sato/Kyodo News via AP) Rassie Erasmus is ’n man wat daad by die woord voeg. Die Bok-afrigter het voor gister se Wêreldbeker-halfeindstryd teen Wallis gesê dat hy wil toesien dat die Springbokke weer die beste span ter wêreld word. “Ons is nou in ’n fase waar ons weer die no. 1-span ter wêreld wíl wees,” het Erasmus gesê. Nou ja, daardie einste fase is besig om momentum op te bou en ná die Bokke se halfeindstryd-sege die afgelope naweek is die Suid-Afrikaners tans die tweede beste span op Wêreldrugby se punteleer. Toegegee, dit was nie die aanskoulikste wedstryd op aarde nie – die Nieu-Seelandse pers het onder meer gesê dat selfs die 50 km-stapitem by die Olimpiese Spele vir interessanter kykstof sou gesorg het – maar die Wallis-wedstryd het gesorg dat die Springbokke ranglys-bokspronge bo-oor die All Blacks en die Rooi Drake gemaak het. Die Springbokke se 90.71 ranglyspunte beteken dat slegs Engeland (92.29 punte) beter op die ranglys vertoon. Daarteenoor het die All Blacks (89.92 punte) en Wallis (87.21 punte) ŉ bietjie uit die spreekwoordelike bus geval. Cheslin Kolbe.. (AP Photo/Mark Baker) Intussen is die kanse goed dat die vlugvoetige Cheslin Kolbe sy plek op vleuel in Saterdag se eindstryd kan inneem. Dié blitsige buksie het gister saam met die Bokke in Jokohama opgewarm en dit het gelyk asof hy sonder enige ongemak litte losgemaak het. Kolbe het ’n enkelbesering in die Suid-Afrikaners se groepwedstryd teen Kanada opgedoen en hy moes noodgedwonge gister sy halfeindstryd misgeloop het. Die Bokke se mediese span sal sy vordering monitor, maar die kanse is goed dat hy teen Engeland sal diens doen.